**28η ΟΚΤΩΒΡΙΟΥ 1940**

Αιδεσιμότατοι,

Κύριοι Δημοτικοί Σύμβουλοι,

Κύριε . Διοικητά των Σωμάτων Ασφαλείας

Κύριοι πρόεδροι των Τοπικών Κοινοτήτων της Δημοτικής Ενότητας Θουρίας

Κύριοι εκπρόσωποι των συλλόγων και Φορέων της Δημοτικής Ενότητας Θουρίας

Αγαπητοί Συνάδελφοι

Κυρίες και Κύριοι

Αγαπητά μας παιδιά

Η εκφώνηση του πανηγυρικού για την σημερινή, εβδομηκοστή πρώτη επέτειο της 28ης Οκτωβρίου 1940 αποτελεί για μένα μεγάλη τιμή και ευκαιρία.

Ευκαιρία να καταθέσω μερικές σκέψεις που έχουν σχέση με τη σημερινή γιορτινή ημέρα. Ημέρα μνήμης, στοχασμού και ιδεολογικού προσανατολισμού.

Γιατί είναι χρέος του ανθρώπου που θέλει να ζήσει έντιμα και συνειδητά υπεύθυνα, να στοχάζεται πάνω στην Ιστορία του έθνους του και να προσπαθεί να επισημάνει το νόημα των μεγάλων του επετείων. –

Και υπάρχουν επέτειοι που ανασταίνουν εντός μας ένα πρωτοφανέρωτο μεγαλείο, μια υπερηφάνεια γεμάτη πνευματικότητα, γεμάτη σεμνότητα, θα ’λεγα, γιατί είναι επέτειοι όπου αισθάνεσαι πως ο Άνθρωπος έκανε το χρέος του.

 Αλήθεια, τι γιορτάζουμε σήμερα; Το πένθος; την καταστροφή; την θλίψη και την οδύνη; γιατί αυτά ήταν τα αποτελέσματα αυτού του πολέμου –

Αυτά εξάλλου είναι τα αποτελέσματα κάθε πολέμου.

 Όχι, δεν γιορτάζουμε αυτά.

**Γιορτάζουμε** την πιο φωτεινή ώρα των νεότερων χρόνων. Την ώρα που η Ελλάδα άρχισε – για άλλη μια φορά να ανηφορίζει στο δρόμο του μεγαλείου.

**Γιορτάζουμε** το σθένος, την δύναμη και την ανόρθωση της Ελληνικής ψυχής, τη μεγαλοσύνη του ρωμέικου φιλότιμου,

που είναι κάτι ξεχωριστό, μοναδικό

και σε κάθε περίπτωση αδιαπραγμάτευτο.

**Γιορτάζουμε** τη βούληση αυτού του λαού

να ορίζει ο ίδιος τα του οίκου του,

να διαφεντεύει και να διαμορφώνει τη ζωή του με τους δικούς του κανόνες, τις δικές του επιλογές, τα δικά του πιστεύω.

**Γιορτάζουμε** την προσήλωση του σε αυτά τα πιστεύω, στις αξίες που του άφησαν κληρονομιά και παρακαταθήκη οι πρόγονοί του, να τις διαφυλάσσει στο διηνεκές.

**Γιορτάζουμε** την απόφασή του να πληρώσει, και με τη ζωή του ακόμα, την προσήλωσή του στο καθήκον.

**Γιορτάζουμε** την σύμπνοια, την ενότητα του απέναντι στην ιταμή, αιφνιδιαστική επίθεση του ιταλικού φασισμού.

**Γιορτάζουμε** την ομόθυμη, συνειδητή επιλογή του να υποτάξει το ΕΓΩ του -

στο ΕΜΕΙΣ...

**Γιορτάζουμε** όμως, πάνω απ’ όλα, αυτό που σήμερα, όσο ποτέ άλλοτε έχουμε ανάγκη.

Το παράδειγμά αυτού του λαού, που γίνεται πρότυπο και ηθικό στήριγμά μας. Γιορτάζουμε την απόφασή του να υπερασπίσει την αξιοπρέπειά του, την επιθυμία του να ζήσει σε ένα καθεστώς ελευθερίας, δημοκρατίας και αδελφοσύνης.

Ο εχθρός, ανηλεής, φάνταζε ακατάλυτος.

Οι στρατιές του, σιδερόφραχτες και αιματόβρεχτες, είχαν γονατίσει σχεδόν όλη την Ευρώπη.

Μεγάλες δυνάμεις της εποχής είχαν καταρρεύσει μέσα σε λίγες μόνο μέρες. Άλλες, ξαφνιασμένες από τις εντυπωσιακές νίκες του Άξονα, δεν έβλεπαν άλλη λύση από την άνευ όρων παράδοση στη θηριωδία του φασισμού.

Η νέα τάξη πραγμάτων, σύμφωνα με την οποία το ελεύθερο φρόνημα έπρεπε να υποταχτεί στη βία και στην υλική υπεροχή, που παραμέριζε ως λεπτομέρειες την ανεξαρτησία των λαών και την εδαφική ακεραιότητα των κρατών, αξίωνε την πλήρη υποταγή.

 **Η απάντηση του Ελληνικού λαού, όμως, εξέπληξε τους πάντες.**

Πιστός στον υπέρτατο νόμο της υπεράσπισης του πατρίου εδάφους και των πατρογονικών αρχών και αξιών, ΒΡΟΝΤΟΦΩΝΑΞΕ ΟΧΙ.

Την απάντηση την έδωσε ο Ιωάννης Μεταξάς. Την βροντοφώναξε, όμως, με πάθος ανυπέρβλητο ο ελληνικός λαός από κάθε γωνιά της Ελλάδας.

Το βροντοφώναξε η ιστορία μας.

 Και τότε ολόκληρη η υφήλιος έγινε μάρτυρας σ’ ένα παράδοξο φαινόμενο:

Να βαδίζει ένας λαός με το "χαμόγελο στα χείλη" στον πόλεμο απέναντι σ' έναν πολύ ισχυρότερο αντίπαλο, συγκριτικά άοπλος, αδύναμος, με ανοιχτά τεράστια κοινωνικο-οικονομικά προβλήματα,

μα με τη θέληση να ταπεινώσει αυτόν που τόλμησε αυτήν τη θανάσιμη ύβρη.

Και να νικήσει.

Αυτό ξεπερνούσε τα σύνορα της λογικής, ήταν μια παράφορη εκτίναξη στα ύψη της θυσίας και έγινε απ' όλους και όλες, αυθόρμητα , ενστικτικά.

 Τις μέρες που ακολούθησαν την κήρυξη του πολέμου οι Έλληνες, παρακινημένοι από ένθεο ζήλο, αγωνίστηκαν με πάθος, έχυσαν ατέλειωτους ποταμούς αίματος, βίωσαν απέραντο πόνο και οδύνη.

**Και ΔΕΝ λύγισαν.**

Με την αντεπίθεσή τους αναχαιτίζουν τους Ιταλούς και ελευθερώνουν τη μια μετά την άλλη τις ελληνικές πόλεις της Βόρειας Ηπείρου: Κορυτσά, Δέλβινο,

Άγιους Σαράντα, Αργυρόκαστρο.

Στον εχθρό που προτάσσει τη φωτιά και το σίδερο, οι Έλληνες στρατιώτες, ακολουθώντας απαρέγκλιτα, ίδιες και απαράλλαχτες, τις επιλογές και τις επιταγές των προγόνων τους, προτάσσουν το μικρό τους ανάστημα και τη μεγάλη τους καρδιά.

Στην καλοκουρδισμένη πολεμική μηχανή, οι Έλληνες αντιτάσσουν την πίστη στο δίκαιο του αγώνα τους και καταφέρνουν παράτολμα κατορθώματα.

Σε αυτόν όμως τον αγώνα τους οι Έλληνες στρατιώτες έχουν να αντιμετωπίσουν

και έναν άλλο, ανελέητο και αδυσώπητο εχθρό: Το χειμώνα.

Και ο αγώνας τους γίνεται αληθινό μαρτύριο.

Μέσα στο χιόνι και τη λάσπη, τις ατέλειωτες παγερές νύχτες, ο Έλληνας φαντάρος, ξενυχτά νηστικός και μουσκεμένος ως το κόκκαλο, ενώ τα κρυοπαγήματα, ο ύπουλος αυτός θάνατος, δαγκώνουν και κόβουν κομμάτια σάρκας, αφήνοντας το κορμί σακατεμένο.

Μεγάλη η τιμή και αξιέπαινη η θυσία,

αλλά δεν είναι για τούτο λιγότερο πικρή.

 Ο Έλληνας στρατιώτης σταματά τον εχθρό, τον κυνηγά και τον ντροπιάζει.

Με τις νίκες του, προκαλεί ενθουσιασμό στους φιλελεύθερους λαούς, τους εμπνέει, τους δίνει δύναμη να σηκώσουν και αυτοί το ανάστημά τους.

Η διάψευση του θρύλου για το αήττητο της πολεμικής μηχανής του Άξονα,

επέδρασε καθοριστικά στην οριστική του καταστροφή.

 Η Νίκη δεν εγκαταλείπει τον Ελληνικό στρατό. Ούτε και σε αυτές ακόμη τις ζοφερές περιόδους, όταν έρχεται αντιμέτωπος με τον όγκο στρατών πολύ ισχυροτέρων.

 Γιατί η συνέχεια του έπους του 40 γράφτηκε στα βουνά της Μακεδονίας,

στο Γράμμο και στο Βίτσι.

 Οι Γερμανοί εισέβαλαν στα Βαλκάνια

και χτύπησαν με όλη τους τη δύναμη τα ελληνικά σύνορα, για να σώσουν τους Ιταλούς, συνεργάτες του άξονα, όπου είχαν ηττηθεί στην Αλβανία.

 Εκεί ζωντάνεψε ο βιβλικός μύθος του Δαυίδ και του Γολιάθ.

Οι Γερμανοί σκόνταψαν σε μια λυσσαλέα αντίσταση, που δεν είχαν γνωρίσει ως τότε στην Ευρώπη.

Και έχασαν χρόνο για την επίθεσή τους στη Ρωσία. Χρόνο που τους κόστισε πολύ.

Γιατί στο μεταξύ έφτασε ο χειμώνας.

Ο κόσμος ολόκληρος ανάσανε.

Η ναζιστική Γερμανία δεν ήταν ανίκητη.

Τον πόλεμο θα τον έκριναν, όχι μόνο τα όπλα, αλλά και η ψυχή και το τίμημα

της δημοκρατίας, και της ελευθερίας.

Το ελληνικό παράδειγμα έγινε πρότυπο για μίμηση.

Ο αγώνας στα βουνά της Αλβανίας και στα βόρεια σύνορά μας, σταμάτησε με τη συνθηκολόγηση.

Όμως το χιλιοτραγουδισμένο "έπος του '40" πυροδότησε την εξίσου μεγαλειώδη εθνική αντίσταση.

Ο μέχρι θανάτου αγώνας, μεταφέρθηκε στις πόλεις και τα χωριά, χωρίς ανάπαυλα.

Οι φαντάροι και οι αξιωματικοί που κατηφόριζαν πεζοί, είχαν το αίσθημα και τον αέρα του νικητή.

Και ο λαός που τους θαύμαζε, και ήταν περήφανος γι' αυτούς,

**ΔΕΝ ένοιωσε υποδουλωμένος.**

**Η Ελλάδα ΔΕΝ έπεσε.**

Οι Γερμανοί κατακτητές άρπαξαν το βιός των Ελλήνων, τον καταδίκασαν σε μια εξοντωτική πείνα και επέβαλαν παντού τον τρόμο.

Είναι δεκάδες χιλιάδες οι νεκροί από την πείνα και χιλιάδες οι εκτελεσμένοι.

Είναι δεκάδες χιλιάδες οι νεκροί στα καμένα χωριά,

και χιλιάδες οι σταλμένοι στα στρατόπεδα συγκέντρωσης.

 Υπολογίζεται, ότι πάνω από 700.000 είναι τα θύματα της κατοχής, ενώ μνημεία της χιτλερικής θηριωδίας έγιναν τα Καλάβρυτα, το Δίστομο, τα Ανώγεια, η Καισαριανή, η Κοκκινιά και πολυάριθμες άλλες πόλεις και χωριά της Ελλάδας.

 Ο Ελληνικός λαός σύσσωμος υπομένει και επιμένει να διεκδικεί το δικαίωμά του στην ελευθερία, στην αυτοδιάθεση, στην αξιοπρέπεια. **Και δικαιώνεται.**

Η 12η Οκτωβρίου 1944 βλέπει και πάλι την γαλανόλευκη να κυματίζει στον Ιερό Βράχο της Ακρόπολης.

Το τέλος της τραγωδίας βρίσκει το λαό πληγωμένο **αλλά όρθιο.**

Ας είναι και σήμερα το παράδειγμά τους οδηγός, στις δύσκολες ώρες που περνάει το Έθνος.

Και δεν υπάρχει, νομίζω, καλύτερος τρόπος να ολοκληρώσω τη σημερινή μου ομιλία, παρά επαναλαμβάνοντας τα λόγια του ποιητή:

**Νιώσε, ίσαμε το βάθος της καρδιάς,**

**οι ήρωες του κόσμου τι σημαίνουν.**

**Και πόσα εσύ σ’ αυτούς χρωστάς**

**και τι από σένα εκείνοι περιμένουν.**

Ευχαριστώ πολύ

Θουρία 28/10/2011